
Pomenirea morților o făceau creştinii de 
demult la Liturghia Sfântului Iacov, întâia 
Liturghie care se întocmise încă din timpul 
celui dintâi episcop al Ierusalimului. În ea se 
rânduise slujbă specială pentru morți. Mai 
târziu, s-au rânduit slujbe separate pentru morți 
ȘI, cu timpul, s-a văzut cât folos aduc cele 40 
de panahide pentru cei răposați. 

De aceea, vă voi arăta mai întâi care este 
pricina pentru care se fac slujbele de pomenire 
la trei zile după moarte, apoi la nouă zile și la 
40 de zile. Pe urmă, dacă va rândui Dumnezeu, 
vă voi mai spune niște istorioare în legătură cu 
cele 40 de panahide și 40 de Liturghii. 

Acestea se spun după învățăturile Sfinților 
Părinți și după descoperirile ce s-au făcut u- 
nora dintre ei. lată, dar, ce se întâmplă cu su- 
fletul omului după moarte până la vremea de 
40 de zile: 


În ziua întâi, când moare omul, sufletul 
lui stă acolo unde a ieșit din trup. Să zicem că 
trupul este pe o laiță, sau în sicriu, sau pe 
catafalc, sau pe o masă. Îngerul nostru de la 
botez, care este ajutorul nostru până la moarte, 
ne păzeşte şi stă o zi și o noapte lângă trup. E 
ca ȘI cum ai avea o haină pe care ai purtat-o 
mulți ani şi, când s-a învechit, te-ai dezbrăcat 
de ea şi o laşi pe pat sau în cui şi te uiţi la ea 
că-i ruptă şi veche, şi-ţi aduci aminte: cu haina 
asta am fost la nuntă şi la biserică şi la târg, în 
alte și alte locuri. Cam așa se întâmplă şi cu 
sufletul când se dezbracă de trup. Trupul este 
ca o haină în care a stat sufletul sau ca o casă a 
lui în ziua când se dezbracă sufletul de această 
haină a trupului, înainte de a se despărți pentru 
multă vreme unul de altul. Iar îngerul de la 
botez îl ţine încă pe suflet lângă haina aceasta 
cu care a fost îmbrăcat. 

Si se minunează sufletul foarte când vede 
cum se descompune trupul și ce miros dez- 
gustător împrăștie și nu-i vine să creadă că a 
stat în acel lăcaș din care nu se alege nimic. 


Acum își aduce aminte de ceea ce spune Proo- 
rocul David: „Scoate, Doamne, din temniță 
sufletul meu ca să se mărturisească numele 
Tău” (Ps. 141, 7). Şi-i arată îngerul: „Vezi, 
suflete, trupul acesta care se descompune; cu 
acesta ai fost în căile cele bune, dar tot cu a- 
cesta ai făcut şi atâtea păcate; cu acesta ai 
făcut metanii, cu acesta ai plâns, cu acesta ai 
mers la biserică, dar cu acesta ai fost şi la des- 
frâu şi la beții şi la jocuri, şi la furt şi la dis- 
tracții ŞI la alte răutăți. La toate acestea stă și 
cugetă sufletul după moarte — după ce iese din 
trup — și lucrează mai repede ca fulgerul, căci 
este ființă rațională şi gânditoare, și nu mai e 
îngreuiat de trup. Şi de aceea își aminteşte cu 
mare iuțeală nu numai de cuvintele pe care le-a 
vorbit în viaţă, ci şi de toate gândurile pe care 
nu le-a vorbit. Dacă omul ţine minte acum, în 
viață fiind, ce a grăit când era copil sau în 
multe alte momente, cum nu își va aminti cu 
mult ma! ușor de toate atunci când se dezbracă 
de această țărână a trupului, care este grosime 
mare pentru el ? 


Deci 24 de ore ține îngerul de la botez 
sufletul lângă trup, cu puterea lui Dumnezeu, 
ca să-i arate încă o dată lăcașul în care a vieţuit 
pe pământ și-i spune: să știi, suflete, că atunci 
când va suna trâmbiţa cea mare a Judecăţii, 
cum spune Apostolul, ai să te îmbraci din nou 
cu acest trup şi vei sta înaintea Dreptului Ju- 
decător, ca să dai seamă de cele ce ai lucrat în 
trup — fie bune, fie rele. Aceasta se întâmplă în 
ziua cea dintâi. Noi plângem pe cel mort că 
ne-a părăsit, dar el e încă de faţă. 

În ziua a doua după moarte, se întâmplă 
un lucru mai înfricoșător. Se întâmplă ceea ce 
spune Proorocul David: „Pentru ce să mă tem 
în ziua cea rea, când mă va înconjura fărădele- 
gea vrăjmaşilor mei” (Ps. 48, 5). Adică tot ce 
ai lucrat în viaţă ți se arată deplin şi concret în 
ziua a doua. În această zi, Îngerul păzitor duce 
sufletul pe unde a umblat toată viaţa, chiar de 
ar fi înconjurat el globul pământesc de o mie 
de ori. De ar fi trăit omul cât de mult, sufletul 
se duce pe unde a trăit, căci merge cu mare 
repeziciune. Vedeţi, când ne rugăm, cu gândul 


acum suntem în cer, acum suntem înapoi. Nici 
n-am pronunţat bine ceva cu limba și gândul a 
luat-o înaintea limbii. Așa de repede se mișcă 
ŞI sufletul după ce iese din trup. 

Și îngerul care-l însoţeşte îi spune: „lată 
suflete, aici ai curvit, aici ai furat, aici te-ai 
îmbătat, aici ai glumit, aici ai râs, aici te-ai 
mâniat, aici ai vorbit vorbe murdare, aici ai 
jucat, aici ai chiuit, aici ai făcut cu ochiul, aici 
ai bătut din palme, aici ai fost în cârciumă și ai 
pus lăutari să-ți cânte”. Pe urmă îi arată și cele 
bune: „lată, aici ai făcut metanii, aici ai plâns, 
aici ai mers la Sfânta Liturghie, aici ai ajutat pe 
un Sărac, aici ai ajutat pe cineva care era bol- 
nav, aici ai cercetat pe un om aflat în temniţă, 
aici ai ascultat Sfânta Liturghie, aici ai ascultat 
predica, aici ai cântat o cântare religioasă, aici 
ti-a fost milă de un om necăjit. Şi-i arată pas 
cu pas, minut cu minut, unde a fost și cea 
făcut, iar sufletul, rămas încremenit de cele ce 
vede, nu poate zice nimic, pentru că tot ce-i 
spune a făcut cu adevărat. 

Îngerul îi arată toate cele făcute de el cât 
timp a fost în trup şi sufletul le recunoaște pe 

toate. Cum să nu fie adevărate când îngerul a 
călătorit cu el, a fost pe umărul lui, în chip 
nevăzut, și a scris toate împrejurările vieţii și 
gândurile lui? 

În ziua a treia se întâmplă un alt lucru, 
mai înfricoșător. În ziua aceea i se dau sufletu- 
lui încă şase îngeri care, împreună cu cel de la 
botez, sunt șapte, și își începe călătoria spre 
cer, căci are de trecut vămile văzduhului. Sunt 
24 de vămi pe unde trebuie să treacă sufletele 
noastre. La fiecare din ele suntem cercetaţi de 
cele mai mari căpetenii ale iadului pentru 
toate faptele, toate cuvintele şi toate gândurile 
(vezi Tainele vieţii viitoare, cap. 3). Si sufle- 
tul trece prin vămi ca fulgerul, însoţit de cei 
şapte îngeri, iar dracii îi arată toate relele ce a 
făcut dar nu le-a spovedit. Dacă omul s-a spo- 
vedit curat la duhovnic, Duhul Sfânt a şters de 
pe zapisele drăcești păcatele pe care le-a făcut 
omul cu lucrul, cu cuvântul sau cu gândul, cu 
voie sau fără de voie. Le-a şters dacă omul s-a 
spovedit, i-a părut rău de ele și a încetat a le 
mai face. În acest caz, zapisele diavolilor se 


fac albe. Dar, dacă nu s-a mărturisit sau nu s-a 
mărturisit curat, sufletul își vede păcatele 
scrise. lar cele 24 de vămi încep cu vama 
păcatelor cele mai obişnuite ale noastre: cu 
păcatele vorbirii deşarte. Căci cine este atât de 
stăpân pe limbă încât să nu mai zică vreo 
vorbă deșartă? Se ştie cât este de aplecat omul 
să vorbească de rău şi să spună glume. De 
aceea, ca să treci prima vamă ușor, când te 
duci la spovedanie întâi aceasta să o spui: 
părinte, am vorbit vorbe deșarte. A doua vamă 
este a minciunii, a treia a vorbirii de rău, a 
patra a lăcomiei şi așa mai departe. Sufletul 
trece prin toate vămile şi nu poate fi oprit pen- 
tru că trebuie să ajungă în ziua a treia la 
Dumnezeu. Dar 1 se arată la fiecare vamă pă- 
catele lui şi el ştie că după 40 de zile are să 
cadă la vama cutare, adică are să se ducă la 
muncile cele veșnice dacă nu s-a mărturisit și 
nu s-a pocăit de fărădelegile lui. Deci, în ziua 
a treia, după ce a trecut vămile însoțit de cei 
şapte îngeri, sufletul ajunge la Prea Sfântul 
Dumnezeu, la Scaunul Prea Sfintei şi de viaţă 


făcătoarei Treimi. Atunci ajunge prima dată 
sufletul la Dumnezeu. Dec: Biserica noastră, 
ca o mamă bună și duioasă, a treia zi după 
moarte face pomenire celui mort. Nu știu dacă 
în toate locurile este acest obicei, ca atunci 
când se vine de la înmormântare să se facă 
acasă masă întru pomenirea celui mort. E bine 
să facem aceasta, căci așa este rânduiala Biseri- 
cii. Când se vine de la înmormântare e bine să 
se facă o mică masă, să se dea de pomană haine 
de-ale mortului, să se dea de pomană mâncare 
pentru sufletul care s-a dus dintre cei vii. 

Pentru ce se face această pomenire la trei 
zile de la moarte? Pentru că sufletul a ajuns 
pentru prima dată la Dumnezeu şi e bine să ne 
rugăm ca Dumnezeu să-l binecuvânteze cu li- 
niște, cu pace și cu darul Sfântului Duh. 

Iar din ziua a treia, sufletul trebuie să trea- 
că prin rai şase zile. Cel păcătos trece prin rai, 
ca și cel drept. Dar, vai şi amar, câtă deosebire 
este între unul și altul! Cât se bucură cel drept 
când trece prin rai, ştiind că are să moște- 
nească raiul, și cât de mult se scârbește cel 

păcătos, când vede ce a pierdut! Sufletul tre- 
buie să treacă șase zile prin rai, însoțit de în- 
perii cei buni, ca să vadă toate frumuseţile 
raiului. Şi, deși merg cu iuțeala gândului, nu 
pot dovedi să le vadă pe toate, căci raiul este 
nemărginit. Acolo vede sufletul raiul desfă- 
tării, acolo pământul celor blânzi, acolo pa- 
latul Noului Sion, acolo mireasa Mielului, 
cum spune la Apocalips, acolo Ierusalimul cel 
ceresc, acolo sânul lui Avraam şi toate câte 
pomeneşte dumnezeiasca Scriptură despre rai, 
pe toate le vede sufletul omului; vede frumu- 
seţi, după cum zice Apostolul Pavel: „Ci pre- 
cum este scris «cele ce ochiul n-a văzut și ure- 
chea n-a auzit, și la inima omului nu s-au suit, 
pe acestea le-a gătit Dumnezeu celor ce-L 
iubesc pe El» (I Corinteni 2, 9; Luca 23, 43; 
Apocalipsa 2, 7). Numai o floare din rai — zice 
unul din sfinți — dacă s-ar putea aduce pe fața 
pământului, nu am putea-o compara cu toate 
comorile pământului, atât este de frumoasă. 
Acolo, cum zice Marele Vasile, florile puru- 
rea înfloresc şi niciodată nu se veştejesc 

(Hexaemeron - Cuvânt despre rai). Şi atâta 
mireasmă, şi atâta frumuseţe, și atâta cântare 
este acolo, şi atâta lumină, și atâta bucurie, 
atâta dreptate şi atâta pace întru Duhul Sfânt, 
și atâta mângâiere duhovnicească, încât este 
cu neputinţă limbi de ţărână a omului să poată 
povesti ce vede sufletul acolo. Deci, văzând 
sufletul aceste frumuseți, aceste minunăţii, când 
trece prin rai, dacă știe că a făcut fapte bune și 
a murit mărturisit şi împărtășit cu Prea Cura- 
tele Taine și împăcat cu Biserica, are mare 
bucurie, căci simte că după 40 de zile va fi 
rânduit undeva acolo până la dreapta Judecată, 
ȘI are să se veselească de atunci înainte. Dar 
dacă se știe păcătos, își zice: Vezi ce ai pier- 
dut? Prost am fost, rău și nebun am ma! fost. 
Cum am făcut eu numai voia trupului celui de 
țărână, a cărnii aceleia pe care o mănâncă acum 
viermii în pământ şi cum am pierdut eu aceste 
frumuseți care nu sunt pentru o mie de ani, nici 
pentru milioane de ani, ci pentru veșnicie. ȘI-I 
pare foarte rău. lar îngerul de la botez îi spune: 
Suflete, de câte ori îți spuneam eu ție: lasă 

păcatul, părăsește fumatul, beţia, înjurătura, 
desfrânarea şi nu m-ai ascultat. lată că de 
acum ai pierdut aceste frumuseți pe care nu 
erai vrednic nici să le vezi dacă nu voia 
Dumnezeu să-ți îngăduie a vedea ce ai pierdut. 

Si așa merge sufletul şase zile prin rai, şi cu 
cele trei zile care au trecut până a ajuns la cer, 
la Scaunul Prea Sfântului Dumnezeu, se fac 
nouă zile. lar în ziua a noua sufletul este dus 
de înger a doua oară la Scaunul Prea Sfintei și 
de viaţă făcătoare: Treimi. Si de aceea se face 
pomenirea celor morţi la nouă zile (Viața ră- 
posatilor noștri). Atunci se roagă Sfânta Bise- 
rică, mama noastră duhovnicească, pentru su- 
fletul omului aceluia care a fost botezat în cris- 
telniță în numele Sfintei Treimi, ca Dumnezeu 
să caute cu milă și cu îndurare asupra lui când 
vine a doua oară să se închine. 

Sı, după ziua a noua, când sufletul ajunge 
pentru a doua oară la Scaunul Prea Sfintei 
Treimi, el este blagoslovit de Dumnezeu și tri- 
mis să meargă în iad, prin care are să treacă 30 
de nopți și 30 de zile. Şi merge prin iad cu 

iuțeala fulgerului şi nu mai prididește să vadă 
atâtea munci şi atâtea chinuri cu care se mun- 
cesc sute de popoare care n-au cunoscut pe 
Dumnezeu şi mii și milioane de creștini care, 
deși L-au cunoscut, L-au supărat şi n-au făcut 
voia Lui. Și când trece prin iad se dau sufletu- 
lui îngeri, care sunt un fel de gardă a lui 
Dumnezeu, numiţi „zapcii”. Şi îngerul de la 
botez merge şi el neîncetat. lar aceia au cu- 
loarea aripilor ca razele soarelui când apune și 
numai unul din ei este mai înfricoşat la vedere 
decât toate muncile iadului. Și aceștia sunt 
garda care păzeşte sufletul care trece prin iad, 
căci diavolii mare ură au pe sufletul nostru. 

ȘI trece prin iad 30 de zile și 30 de nopţi, și 
acolo vede ce a spus Mântuitorul în Evanghe- 
lie: vede gheena, vede tartarul despre care zice 
Mântuitorul că focul celor de acolo nu se stin- 
ge și viermele nu doarme, unde e plângerea și 
scrâșnirea dinţilor. Acolo vede iadul cel mai 
de jos și fântâna adâncului, acolo vede iezerul 
cel de foc, cum se spune în Apocalips, și toate 
muncile cele nenumite și negândite, care nu se 

pot spune de vreo limbă. Şi aude atunci sufletul 
mii Şi milioane de glasuri care ţipă și se vaită şi 
se muncesc, și vede feţele cele urâte ale dra- 
cilor, pe care dacă le-ar vedea omul cât este în 
viaţă nu i-ar putea rămâne sufletul în trup, ci ar 
sări din trup, rămânând mort într-o clipită. 

Și trec astfel 30 de zile. Şi dacă sufletul se 
știe pe sine drept, are mare îndrăzneală, căci îi 
spune îngerul de la botez: „Vezi, suflete, dacă 
m-ai ascultat pe mine? Dacă ai fost blând și 
milostiv, postitor, ai mers la biserică, ai iertat 
pe cei ce ţi-au greșit şi te-ai păzit de păcatele 
grele, de moarte, iată de ce munci, care sunt 
pentru vecii vecilor, ai scăpat”. Iar dacă se ştie 
păcătos plânge cu amar, căci ştie că într-una 
din acele munci. va fi rânduit şi el până la Ju- 
decata de apoi și după Judecată, dacă nu mai 
are cine să-l pomenească și să-l scoată. 

După ce trece 30 de zile prin iad, în ziua a 
40-a, sufletul este adus de Îngeri a treia oară la 
Scaunul Prea Sfintei Treimi. De aceea, în ziua a 
40-a de la moarte se face pomenirea de 40 de 
zile pentru cel mort. Şi atunci se face judecata 

particulară a sufletului, adică judecata prin care 
rânduiește Dumnezeu unde va sta sufletul până 
la Judecata universală, sau la bine sau la rău. 

lată, v-am arătat drumul sufletului până la 
40 de zile după moarte, ca să ştim toţi şi să 
facem pomenirea la trei zile, la nouă zile și la 
40 de zile. Şi după 40 de zile, după ce a fost 
judecat sufletul în chip provizoriu și rânduit 
unde va sta până la Judecata din urmă, rămâne 
totuși o portiță deschisă ca să poată ieşi din iad. 
Dacă el a murit împăcat cu Biserica, dar nu cu 
totul afundat în păcate grele, căci s-a spovedit 
dar nu a apucat să facă canon, Biserica poate 
mijloci, prin neamurile lui, prin dumnezeiasca 
Liturghie, prin pomenini și prin slujbe, să-l 
scoată de acolo, să-l ducă la bucuria cea fără de 
margini, iar dacă nu are neamuri bune şi cre- 
dincioase, sufletul se muncește până la Jude- 
cata din urmă şi de atunci mai departe, în vecii 
vecilor, fără de sfârşit. 


xk 
Iată, în legătură cu cele spuse până acum, o 
istorioară despre puterea celor 40 de panahizi. 

Odinioară s-a întâmplat un război mare în- 
tre bizantini și perși. Atunci, împărăția greco- 
romană se întindea până în Asia, la hotarele 
perșilor. Şi, în războiul acesta dintre perși şi bi- 
zantini, întâmplându-se din voia lui Dumnezeu 
să fie bătuţi creştinii, o mare mulțime din ei au 
rămas prizonieri la perși. Iar perșii, după ce i-au 
luat prizonieri pe creștini, i-au legat în lanţuri 
ŞI i-au trecut în țara lor. Si, ca să-i muncească 
mai mult, i-au pus să facă un tunel unde aveau 
să adăpostească proviziile de război şi alte lu- 
cruri. Și săpând acolo prizonierii creştini, din 
rânduiala lui Dumnezeu, s-a întâmplat că s-a 
dărâmat tunelul, omorându-i pe toți. Unul sin- 
gur a rămas viu, căci acolo unde a căzut mun- 
tele deasupra lui au fost două pietre mari, 
uriașe, și pietrele acelea s-au așezat colț la colt 
iar dedesuptul lor a rămas o încăpere mare, în 
care ar fi putut sta 20 de oameni. Dar ce folos 
că a rămas acolo. Avea el oleacă de aer, că era 
încăperea mare, dar n-avea lumină, nici mân- 
care, nici băutură, și nici nu ştia nimeni că a 
rămas om în viață acolo sub munte. Apoi, 

fiindcă era vorba de prizonieri străini, nu s-au 
mai îngrijit să-i scoată pe cei morți și să dea 
astfel peste cel rămas în viaţă. Că, dacă ar fi 
fost vorba de niscaiva din ţara lor, s-ar fi silit 
să-i scoată, dar așa, nimeni nu s-a mai gândit 
la asta şi i-au lăsat morți acolo pe toţi. Iar 
omul acela, săracul, a rămas și el acolo. Dar era 
foarte credincios, având acasă femeie mai 
credincioasă decât dânsul. Venind curând după 
înfrângere în satul lor unul din tovarășii lui de 
pe front, femeia l-a întrebat: „Pe bărbatul meu 
nu l-ai văzut?”. EI, atunci, i-a răspuns: „Băr- 
batul tău a fost prins de perși împreună cu alții 
și am auzit că i-au pus să sape un tunel care a 
căzut peste ei şi au murit . 

Biata femeie, dacă a auzit că bărbatul ei a 
căzut prizonier şi a murit, ca o creştină bună, 
şI-a zis: „De acum să-i fac cele 40 de parastase 
(panabhizi) '. Şi s-a gândit să înceapă de îndată. 
El a stat, săracul, o vreme îngropat acolo sub 
pământ, iar la capătul a mai multor zile slăbise 
şi ajunsese aproape de moarte. Femeia, îndată 
ce a aflat cele despre bărbatul ei, s-a dus la 

biserică și a adus jertfă pentru pomenirea lui. 
Atunci, în vechime, Sfânta Liturghie se slujea 
la sate așa cum se slujeşte la noi în mănăstire, 
adică zilnic. lar în vremea aceea veneau toți 
creștinii la biserică, cum spune la Faptele 
Apostolilor (F. A. 2, 42) că erau pururea zăbo- 
vind la biserică şi în frângerea pâinii. Ea a 
început, deci, să facă parastasele și să-i aducă 
la biserică un sfert de litru de vin, o prescură și 
câteva lumânări. Preotul scotea la Liturghie și 
o părticică pentru robul lui Dumnezeu care 
murise, după cum i-a spus femeia. 

Dumnezeu voia să descopere puterea celor 
40 de parastase (panahizi). Ce s-a întâmplat, 
dar? Bărbatul vedea cum în fiecare zi, pe la 
ora 10, venea un tânăr îmbrăcat în alb, despica 
muntele ca fulgerul, aducea câte o lumânare, 
o sticlă de vin şi o prescură, i le lăsa acolo, 
apoi dispărea. Şi s-a gândit: „Măi, săraca fe- 
meia mea, Dumnezeu s-o întărească, îmi poar- 
tă parastasele că ea crede că am murit”. lar el 
aprindea lumânarea și la lumina ei mânca 
prescura și bea vinul adus. Şi cât avea lumina, 

de mânca prescura și bea vinul, era foarte 
mulțumit. lar pe urmă stătea la rugăciune și 
mulțumea lui Dumnezeu pentru purtarea Lui 
de grijă, că-i trimitea acolo sub pământ cele 
aduse de femeia sa la biserică. Și se gândea el 
în mintea lui: „Femeia îmi face parastasele, 
dar ce are să se întâmple mai târziu? Ştiu că 
până în 40 de zile așa are să-mi aducă acestea 
aici îngerul Domnului, dar după cele 40 de zile 
ce are să se întâmple cu mine?”. Şi s-a 
întâmplat că femeia a făcut parastasele 20 de 
zile, şi la 20 de zile a avut treabă să se ducă la 
cireada de vite, cum se duce la ţară dimineaţa, 
și a întârziat să ducă coliva la biserică. A pus 
deoparte tot ce trebuia să ducă, dar, întârziind, 
Şi-a zis: „Las! că oi duce mâine, că astăzi nu mai 
am timp”. 

ŞI în ziua aceea nu i-a adus îngerul bărba- 
tului ei prescura, vinul și lumânările. Atunci el 
a început a plânge, zicând: „Vai de mine, mi 
se pare că soția mea numai 20 de panahizi a 
făcut, că astăzi n-a mai venit îngerul Domnu- 
lui să-mi aducă prescura, vinul şi lumânările”. 

Dar ea, biata femeie, dacă n-a adus în ziua 
aceea coliva, a adus a doua zi două. lar a doua 
zi a venit îngerul Domnului şi a adus două 
prescuri, două sticle cu vin și două lumânări. Şi 
s-a bucurat el foarte mult înțelegând că femeia 
lui are de gând să-i facă 40 de panahizi. A 
mâncat el acolo şi a băut și s-a luminat cu 
lumina acelor lumânări pe care le primea de la 
îngerul Domnului. Si se gândea el zicându-și: 
„Doamne, Dumnezeule, dacă atâta milă şi 
atâta îndurare ai făcut cu mine aici sub pă- 
mânt, şi-mi porți de grijă sub muntele acesta, 
cu ce să-Ţi răsplătesc eu? Ce pot eu, om pă- 
cătos, să fac pentru Tine pentru a-[i mul- 
tumi?” Şi plângea din adâncul inimii sale, mul- 
țumind lui Dumnezeu pentru mila Sa cea 
negrăită şi purtarea de grijă ce o are pentru el, 
ca să nu moară aşa de repede, ci să mai tră- 
lască. Sı zicea întru sine-şi: „lu, Doamne, 
Care mi-ai purtat de grijă și ai dat în gând 
soției mele să-mi poarte la sfânta biserică 40 
de panahizi, ajută-mi cu mila Ta și mă scoate 
de aici, că Tu le poți pe toate. Iar dacă voi muri 

la 40 de zile, să-mi fie iertate toate păcatele 
mele”. El nu ştia cele ce i se vor întâmpla la 40 
de zile și de aceea grăia așa. Deci, a rămas în 
continuare așa sub pământ și în fiecare zi 
îngerul îi aducea jertfa pe care soția lui o ducea 
la sfânta biserică. 

lar în ziua a 40-a, când sta el la rugăciune, 
a venit Îngerul Domnului ca fulgerul, a spinte- 
cat muntele în două, l-a luat de părul capului și 
l-a pus într-o chpeală de vreme pe prispa casei 
sale. Și, când s-a dezmeticit, a văzut şi a cu- 
noscut satul şi casa sa, dar n-a ştiut cum aşa de 
repede a ajuns acolo. Însă, când l-a dus-pe el 
îngerul, soția sa nu era acasă, ci era dusă la 
biserică. Întorcându-se și ajungând la poarta 
ogrăzii sale, vede un militar pe prispa casei. Şi 
începe a zice: „Val de mine, cine este acesta? 
Vai de mine, acesta este bărbatul meu! Si eu 
astăzi i-am isprăvit cele 40 de panahizi și toc- 
mai acum a venit el”. Şi când a văzut-o el, a 
început a plânge în hohot. Atunci, ea l-a între- 
bat: „Vai de mine, omule, de unde ai venit tu 
acum? Eu am auzit că eşti mort şi ţi-am făcut 

cele 40 de panahizi . lar el a zis: „Cu adevărat 
mare milă ţi-ai făcut cu mine. Vino în casă şi-ţi 
voi spune totul”. Și s-au adunat toţi vecinii şi 
ziceau între ei: „A venit vecinul de care se ştia 
că este mort”. Şi-l întrebau: „Cum ai venit? 
Cum ai scăpat de la pieire? Că se auzise că ai 
fost robit şi că a căzut tunelul peste voi”. 
„Toate sunt adevărate”, a zis el. Și a adău- 
pat: „Când ne-au prins dușmanii, îndată ne-au 
pus să săpăm un tunel, dar tunelul a căzut peste 
noi şi ne-a acoperit pe toți și au murit toți cei- 
lalți acolo”. Apoi le-a spus toate cele ce s-au 
întâmplat cu el. Cum au căzut două stânci mari 
cap la cap și sub ele s-a adăpostit el singur. 
Cum, în fiecare zi, îngerul Domnului îi aducea 
câte o prescură, o sticluță cu vin şi câteva lumâ- 
nări până la a 20-a zi. Atunci a întrebat pe soție: 
„Așa-i că la 20 de zile ai uitat să-mi aduci pres- 
cură, vin şi lumânări la biserică?” Ea a răspuns: 
„N-am uitat, ci n-am avut timp. Dar am dus a 
doua zi două”. „Da, două am primit și eu acolo, 
și vinul şi lumânările îndoit mai mult”. Și s-au 
minunat toți foarte şi l-au întrebat: „Cum și 

cine le aducea acolo sub munte?”. Iar el le-a 
răspuns: „Un tânăr îmbrăcat în alb, foarte fru- 
mos la vedere, venea și intra prin munte cum ai 
intra printr-un nor, şi-mi aducea în fiecare zi 
prescura, vinul și lumânările”. 

Aşa sunt îngerii lui Dumnezeu, neîmpie- 
dicaţi de nimic (vezi Dogmatica Sfântului loan 
Damaschin, cap. 4). Dacă Dumnezeu îi trimite 
în iad, ei nu se împiedică de nimic, tot aşa în 
rai, la cer, şi oriunde sunt trimişi spre slujba lui 
Dumnezeu. 

Când s-a auzit de minunea celor 40 de pa- 
nahizi, preotul a chemat pe acel ostaș la epis- 
copul locului ca să-i povestească toate cele ce 
s-au întâmplat. Si s-a scris istoria aceasta ca să 
se ştie despre puterea celor 40 de panahizi, 
care se fac până în ziua de astăzi pentru cei 
adormiţi în Domnul, aceştia fiind miluiţi de 
Dumnezeu pentru rugăciunile Bisericii Sale. 
Căci, dacă omul acela ar fi fost în iad, Îngerul 
nu i-ar mai fi adus pâine și vin, că acolo omul 
nu poate să mănânce, ci i-ar fi adus jertfa de 
rugăciune a Bisericii, cea care se făcea pentru 

sufletul lui. Dar fiindcă el era încă viu, în trup, 
cele 40 de panahizi i-au folosit şi trupește — 
prin hrană, și sufletește — prin jertfa de rugă- 
ciune. Așa s-a descoperit puterea celor 40 de 
panahizi şi lumea creștină de atunci mai cu 
dinadinsul a început a face la sfânta biserică 
parastase (panahizi) pentru cei adormiti în 
dreapta credință. 

Voi adăuga aici o istorioară despre puterea 
celor 40 de Liturghii. 

Era un preot bătrân într-un sat de la țară. Şi 
a slujit la biserica acelui sat timp de 50 de ani, 
iar când a îmbătrânit a intrat ca preot un fecior 
al lui în locul său. Bătrânul preot se liniştea la 
casa lui, căci nu mai putea sluji Sfânta Li- 
turghie, dar mai făcea din când în când o ci- 
tanie sau spovedea pe câte un credincios. 

Iar acest bătrân preot suferea de picioare, 
fiind bolnav de reumatism. Şi s-a gândit să se 
ducă la baia zidită în acele locuri, nădăjduind 
că se va simţi ceva mai bine. Si era acea baie 
într-o grădină foarte frumoasă, cu pomi rodi- 
tori. Mergând preotul să facă baie, a venit 

acolo în grădină un tânăr plângând foarte tare 
și oftând. Preotul l-a întrebat: „De ce plângi, 
tinere?”. Dar el n-a răspuns, ci numai se jelea 
foarte tare. Și arăta mare bunăvoință de a sluji 
preotului bătrân, căci mergând la baie îl ajuta 
să se dezbrace, îi scotea cizmele, iar apoi, după 
baie, îl ajuta să se îmbrace. Preotul, văzând bu- 
năvoinţa tânărului, a vrut să-i dea ceva bani, 
dar el n-a voit să ia nimic, ci plângea nemân- 
gâiat şi nu vorbea nimic. 

Bătrânul preot avea, însă, acest obicei 
sfânt: cât timp stătea cu picioarele în baie, se 
ruga pentru cel ce făcuse baia aceea. Şi so- 
cotea preotul în sinea sa că acel tânăr este mut, 
fiindcă nu vorbea nimic. Și, văzând că n-a 
primit bani de la el, s-a gândit să-i aducă niște 
prescuri și vin. Deci, când a venit a doua zi la 
baia aceea din grădină a adus o legătură cu 
prescuri şi vin curat pe care, blagoslovindu-le, 
le-a dat tânărului să le mănânce, dar când i le-a 
întins să 1 le dea, tânărul a oftat din adâncul 
inimii Și a zis: „O, părinte! Vai şi amar de 
mine! Dacă ai ști cine sunt eu, nu mi-ai da 

pâine și vin să mănânc şi să beau”. Atunci 
preotul l-a întrebat: „Dar cine ești tu, frate?”. 
„Părinte, părinte — a zis tânărul — eu nu pot să 
mănânc şi să beau. Eu sunt sufletul unui om cu 
numele loan, care a fost oarecând stăpânul 
grădinii acesteia. Eu am sădit pomii din gră- 
dina aceasta, iar baia eu am zidit-o cu cheltu- 
iala mea și am lăsat-o spre folosul tuturor. Dar 
am murit plin de păcate, în floarea vârstei 
mele. M-am spovedit la moarte, dar n-am avut 
vreme să-mi fac și canonul”. Iar preotul l-a 
întrebat: „Și ce să fac, fiule, ca să te ajut?” El 
atunci a zis: „Părinte, părinte, sunt 50 de ani 
de când am murit şi am lăsat baia aceasta în 
folosul tuturor, dar nimeni nu s-a gândit să se 
roage pentru mine. Numai sfinţia ta de câte 
ori ai venit la baie m-ai pomenit, zicând: 
«Dumnezeu să-l ierte pe cel ce a sădit livada 
aceasta frumoasă şi a zidit baia aceasta spre 
folosul tuturor». Şi să știi, sfinte părinte, că 
pentru sfintele tale rugăciuni îmi dă Dumnezeu 
drumul din iad să vin aici, să stau și eu liber 
cât timp stai sfinția ta în baie și în grădină. 

Deci, părinte sfinte, de vrei să mă ajuţi, cu a- 
ceste prescuri sfinte şi cu vinul să faci pentru 
mine 40 de Liturghii”. 

Îndată, după ce tânărul care plângea a ros- 
tit acestea, preotul nu l-a mai văzut. Deci, 
înfricoșându-se și cutremurându-se a luat îna- 
poi prescurile şi vinul şi nimănui n-a spus 
această taină. Şi, venind acasă, a spus preotu- 
lui celui tânăr așa: „Fiule, văd că mă apropii de 
sfârşit, deci să mă lași înainte de moartea mea 
să mai slujesc 40 de Liturghii”. Iar preotul cel 
tânăr i-a spus: „Dar ai să mai poţi să slujești 
atâtea zile?” Atunci bătrânul preot a zis: „De 
voi muri sau de voi mai trăi, eu trebuie să slu- 
jesc 40 de Liturghii”. Şi așa a început să slu- 
jească bătrânul în fiecare zi, și se minunau 
oamenii din sat de sârguinţa lui. Și la fiecare 
Sfântă Liturghie scotea o părticică pentru acel 
loan care i se arătase plângând în grădină. lar 
când bătrânul preot a terminat de slujit 20 de 
Sfinte Liturghii, venind acasă foarte obosit, 
s-a culcat pe pat, să se odihnească. Și încă 
neadormind bine, vede un râu mare de foc, 

care mergea cu valuri înfiorate şi în el se au- 
zeau mii Și milioane de glasuri jalnice. Aproa- 
pe de malul râului vede pe tânărul cel din 
grădină, pe jumătate afară din flăcări, care stri- 
ga: „Părinte, nu mă lăsa, că iată cu Sfintele tale 
Liturghii jumătate am ieşit din foc”. Preotul, 
trezindu-se foarte înfricoşat după această des- 
coperire dumnezeiască, a continuat să slu- 
jească şi celelalte 20 de Sfinte Liturghii. Iar 
când a împlinit aceste Sfinte 40 de Liturghii, 
fiind în Sfântul Altar, a văzut un porumbel 
frumos, alb ca zăpada, care a venit şi s-a așezat 
pe capul lui. Iar când preotul a vrut să-l prindă, 
porumbelul a zburat pe Sfânta Masă și a în- 
ceput a vorbi așa: „Părinte sfinte, până acum 
am fost în foc şi în munci, iar acum, prin 
Sfintele Liturghii pe care le-ai săvârşit pentru 
ticălosul meu suflet, m-am ușurat, m-am cu- 
rățit și m-am luminat, şi mă voi duce la veş- 
nica bucurie. Și ție prea cinstite părinte, să-ți 
dea Prea Bunul şi Prea Milostivul Dumnezeu 
mare plată în ziua cea mare a Judecății, că ai 
avut dragoste și bunăvoință ca să te ostenești la 

bătrânețile acestea pentru a scoate sufletul 
meu din iad”. 

Aceasta auzind, bătrânul preot s-a bucurat 
foarte şi s-a minunat de mila și înduioşarea 
Domnului, şi a descoperit mai înainte de moar- 
tea sa această taină fiului său, care a lăsat-o în 
scris, spre folosul de obşte al Bisericii lui 
Hristos. Amin. 

Din același ciclu: 


è Părintele Cleopa, Despre frica de Dumnezeu și 
despre dreapta socoteală 


è Părintele Cleopa, Despre cunoașterea de sine și 
despre Spovedanie 


è Părintele Cleopa, Despre pricinile pentru care 
Dumnezeu îngăduie să fim ispitiți şi despre 
ispitirea din cele 8 părți a creștinului 

è Părintele Cleopa, Despre ispitele celor smeriţi și 
ale celor mândri, despre conștiință, plângere 
şi lacrimi 

+ Părintele Cleopa, Despre citirea Sfintelor Scripturi 
şi cheia înțelegerii lor. Despre Prooroci și 
proorocii mincinoşi, despre minuni şi false 
minuni, despre vise și vedenii 

+ Părintele Cleopa, Despre moarte, despre Judecata 
de Apoi şi despre iad 

è Părintele Cleopa, Despre Rai şi despre desăvâr- 
șirea omului 

e Părintele Cleopa, Despre cele 7 pricini şi despre 
cele 12 trepte ale păcatului 

è Părintele Cleopa, Douăzeci de pricini pentru care 
trăiesc oamenii pe pământ 

è Părintele Cleopa, Rolul femeii în familie, Biserică 
și societate 


* Părintele Cleopa, Despre rugăciune şi treptele ei 


+ Sf. loan Casian, Tămăduirea sufletului de patima 
mâniei 

+ Sf. loan Casian, Patima iubirii de arginți şi vinde- 
carea ei prin milostenie 


+ Sf. Ioan Casian, Virtutea curăţiei şi a castităţii - 
biruitoare a patimii desfrânării 

+ Sf. loan Casian, Virtutea înfrânării - tămădui- 
toare a lăcomiei pântecelui 

URCUŞ 


În ziua întâi, când 
moare omul, sufletul lui stă 
acolo unde a iesit din trup. 
Trupul este ca o haina în care a 
stat sufletul sau ca o casă a lui în 
ziua când se dezbraca sufletul de 
această haină a trupului, înainte de a 
se desparti pentru multă vreme unul de 
altul. lar îngerul de la botez ilține încă pe 
suflet lânga haina aceasta cu care a 
fost îmbrăcat. Noi plângem pe cel mort 
că ne-a părăsit, dar el e încă de fată. În 
ziua a doua după moarte se întâmplă un 
lucru mai înfricosător. Tot ce ai lucrat în 
viata ti se arata deplin si concret în ziua a 
doua. În ziua a treia i se dau sufletului 
inca sase îngeri care, împreună cu cel 
de la botez, sunt sapte, si bi incepe 
calatoria spre cer. 
Pentru ce se face deci pomenirea la trei 
zile de la moarte? Pentru că sufletul a 
ajuns pentru prima dată la Dumnezeu si 
e bine să ne rugam ca Dumnezeu să-l 
binecuvânteze cu liniste, cu pace şi cu 
darul Sfântului Duh. 

